Diari Oficial de la Generalitat Valenciana


Sumari del DOGV 9718, del 06-11-2023 (2023/10459)

ORDRE 4/2023, de 30 d'octubre, de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'estableixen les bases reguladores de la concessió d'ajudes a entitats juvenils per a l'execució de programes de joventut.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9718

Data del DOGV
:   06-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10554


Data del document
:   30-10-2023

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge

ORDRE 4/2023, de 30 d'octubre, de 2023, de la Vicepresidència Segona i Conselleria de Serveis Socials, Igualtat i Habitatge, per la qual s'estableixen les bases reguladores de la concessió d'ajudes a entitats juvenils per a l'execució de programes de joventut. [2023/10393]  
Índex  
Preàmbul  
Base 1. Objecte i règim jurídic aplicable  
Base 2. Compatibilitat amb altres subvencions  
Base 3. Entitats beneficiàries  
Base 4. Requisits que han de complir les entitats beneficiàries  
Base 5. Obligacions de les entitats beneficiàries  
Base 6. Activitats subvencionables  
Base 7. Activitats no subvencionables  
Base 8. Procediment de concessió  
Base 9. Criteris per a la concessió de les ajudes  
Base 10. Criteris per a la determinació de la quantia individualitzada de la subvenció  
Base 11. Subcontractació de les activitats subvencionades  
Base 12. Sol·licituds i termini  
Base 13. Esmena de sol·licituds  
Base 14. Ordenació i instrucció  
Base 15. Comissió d'avaluació  
Base 16. Reformulació de les sol·licituds  
Base 17. Resolució i termini  
Base 18. Criteris de modificació de la resolució  
Base 19. Publicitat de les subvencions concedides  
Base 20. Despeses subvencionables  
Base 21. Forma i termini de la justificació  
Base 22. Pagament de la subvenció  
Base 23. Reintegrament i minoració de les ajudes  
Base 24. Mètode de control  
Base 25. Règim sancionador  
Base 26. Transparència, subministrament d'informació i dades obertes  
Base 27. Protecció de dades  
Disposició addicional única. Incidència pressupostària  
Disposicions finals  
Primera. Habilitació  
Segona. Entrada en vigor  
  
  
PREÀMBUL  
  
I. L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, atribueix a la Generalitat competència exclusiva en matèria de joventut (article 49.1.25) i d'institucions públiques de protecció i ajuda a les persones jóvens (article 49.1.27) i, en aquest marc, l'article 6 de la Llei 15/2017, de 10 de novembre, de la Generalitat, de polítiques integrals de joventut, regula l'Institut Valencià de la Joventut (d'ara en avant, IVAJ), com l'organisme encarregat de coordinar la política de joventut en l'àmbit territorial de la Comunitat Valenciana.  
Les polítiques de joventut que desenvolupa l'IVAJ es conceben des de la participació directa i amb la corresponsabilitat de les persones jóvens, i tenen com a finalitat última el foment del desenvolupament social, polític, econòmic i cultural de la joventut, tal com estableix l'article 48 de la Constitució Espanyola.  
L'IVAJ, d'acord amb l'article 7 de la Llei 15/2017, de 10 de novembre, de la Generalitat, té entre les seues funcions la promoció de la participació juvenil i la prestació del suport material i econòmic al desenvolupament de les iniciatives i projectes de les estructures de participació juvenil. Igualment, té la labor d'impulsar la prestació de serveis a la joventut, potenciar l'exercici d'activitats de temps lliure i fomentar i donar suport al voluntariat social i juvenil.  
A tal fi, es considera necessari fomentar l'existència i l'enfortiment de les entitats juvenils, que no són sinó vehicles de transmissió dels valors democràtics de tolerància, solidaritat i respecte a la diversitat, i actuen, per tant, com a vertaderes escoles de ciutadania en les quals les persones jóvens troben un espai propi per al seu desenvolupament i maduresa.  
II. D'acord amb l'article 16 de la Llei 15/2017, de 10 de novembre, de la Generalitat, la participació juvenil és el conjunt d'accions i de processos que generen, entre les persones jóvens, la capacitat per a incidir en el seu entorn, en les seues relacions i en el seu desenvolupament personal i col·lectiu, per a intervindre i transformar-los. Aquesta participació pot dur-se a terme tant individualment com col·lectivament, amb igualtat d'oportunitats, a través d'entitats juvenils, grups de jóvens o consells de joventut, i d'una manera horitzontal, lliure i democràtica.  
Així mateix, aquest article atribueix a les administracions públiques la funció de fomentar els processos participatius com a ferramentes per a la construcció de les polítiques públiques que afecten les persones jóvens, amb l'objectiu d'afavorir la cultura democràtica i ciutadana de la joventut.  
Per tot l'anterior, l'objecte d'aquesta ordre és establir el marc per a la concessió de subvencions per part de l'IVAJ a algunes de les tipologies d'entitats juvenils regulades en l'article 17 de la Llei 15/2017, de 10 de novembre, de la Generalitat.  
III. Fins ara, les bases reguladores d'aquestes subvencions es regien per l'annex II de l'Ordre 19/2016, de 16 de novembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes en matèria de joventut. No obstant això, aquestes bases s'ha demostrat que són obsoletes i no permeten la gestió d'aquestes subvencions amb l'eficiència i l'eficàcia desitjables.  
Per això, mitjançant l'Ordre 2/2022, de 20 de juliol, de la Vicepresidència i Conselleria d'Igualtat i Polítiques Inclusives, per la qual es deroguen determinades ordres que van establir les bases reguladores de la concessió d'ajudes en matèria de joventut, es va derogar l'Ordre 19/2016, de 16 de novembre, de la Vicepresidència i Conselleria d'Igualtat i Polítiques Inclusives.  
Aquestes noves bases inclouen algunes novetats, entre les quals destaca la inclusió com a possibles entitats beneficiàries a les seccions juvenils de sindicats i les seues federacions, confederacions i unions, o la simplificació dels tipus de programes subvencionables.  
IV. En compliment del que es disposa en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea perquè no compleixen tots els requisits de l'article 107.1 del Tractat de Funcionament de la Unió Europea, ja que s'atorguen a entitats juvenils per a la realització d'activitats de caràcter social i de voluntariat, que tinguen com a àmbit d'actuació la Comunitat Valenciana i que no suposen l'exercici d'una activitat econòmica, entesa com l'oferta de béns i serveis destinada a la consecució d'un benefici econòmic, ni impliquen un avantatge econòmic a favor d'empreses o entitats.  
  
Aquesta ordre s'adequa als principis de bona regulació als quals fa referència l'article 129.1 de la Llei 39/2015, d'1 d'octubre, del procediment administratiu comú de les administracions públiques.  
L'adequació als principis de necessitat i eficàcia està justificada perquè l'ordre compleix el mandat que estableix la Llei 15/2017, de 10 de novembre, de la Generalitat, d'assegurar la participació directa de les persones jóvens i les seues formes organitzades a través d'associacions, entitats juvenils o consells de joventut i donar suport material i econòmic al desenvolupament de les iniciatives i projectes de les estructures de participació juvenil, com a vehicles principals de transmissió dels valors democràtics de tolerància, solidaritat i respecte a la diversitat, sense excloure el suport a altres formes de participació  
Seguint el principi de proporcionalitat, es considera que l'ordre és l'instrument normatiu adequat per a proporcionar un marc jurídic comú a les diferents convocatòries que s'aproven per a la concessió d'aquestes ajudes.  
El principi de seguretat jurídica queda garantit per l'adequació i la coherència de l'ordre a la normativa vigent en matèria de subvencions i a la resta de l'ordenament jurídic.  
Finalment, i en aplicació del principi de transparència, el projecte d'ordre s'ha sotmés al tràmit de consulta pública establit en l'article 133 de la Llei 39/2015, d'1 d'octubre. Així mateix, estan definits clarament els seus objectius i la justificació.  
La present ordre no ha sigut sotmesa a l'informe del Consell Jurídic Consultiu de la Comunitat Valenciana, per no tractar-se d'un reglament executiu, segons la seua última doctrina.  
Per tot això, amb l'informe de l'Advocacia General de la Generalitat, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i dels preceptes aplicables de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament general de subvencions; i en virtut de les competències atribuïdes pels articles 160.2 b), 160.4 b) i 165.1 de la Llei 1/2015 de, 6 de febrer, de la Generalitat, en relació amb l'article 4 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i pel Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge,  
  
  
  
ORDENE  
  
  
Primer  
Aprovar les bases reguladores per a la concessió d'ajudes a entitats juvenils per a l'execució de programes de joventut.  
  
Segon  
Publicar aquesta ordre en el Diari Oficial de la Generalitat Valenciana.  
  
Base 1. Objecte i règim jurídic aplicable  
1. La present ordre estableix les bases reguladores per a la concessió de subvencions de l'Institut Valencià de la Joventut (IVAJ) a entitats juvenils per a l'execució d'activitats desenvolupades en algun dels programes següents:  
a) Promoció de la solidaritat, la tolerància i la protecció al medi ambient.  
b) Formació del voluntariat juvenil.  
c) Oci educatiu juvenil.  
2. Aquestes subvenciones es regiran per aquestes bases, i també per la Llei 1/2015, de 6 febrer, de la Generalitat, d'hisenda pública, del sector públic instrumental i de subvencions i pels preceptes declarats bàsics de la Llei 38/2003, de 17 de novembre, general de subvencions, i les seues disposicions de desplegament.  
  
Base 2. Compatibilitat amb altres subvencions  
1. Les subvencions regulades en la present ordre seran compatibles amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
2. L'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, i en aquest s'haurà de reintegrar l'excés, sense perjudici de les possibles responsabilitats que de tals circumstàncies puguen derivar-se.  
  
  
Base 3. Entitats beneficiàries  
1. Podran obtindre la condició d'entitats beneficiàries de les ajudes regulades en aquesta ordre les entitats juvenils següents, sempre que tinguen personalitat jurídica, d'entre les regulades en l'article 17.1 de la Llei 15/2017, de 10 de novembre, de la Generalitat, de polítiques integrals de joventut:  
a) Associacions juvenils i les seues federacions, confederacions i unions.  
b) Associacions d'alumnat no universitari, i les seues federacions, confederacions i unions.  
c) Seccions, àrees, departaments i organitzacions juvenils d'associacions de caràcter general, sindicats, organitzacions empresarials, associacions de consumidors, culturals, esportives, festives, o de confessions religioses, i de les seues federacions, confederacions i unions.  
  
d) Entitats prestadores de serveis a la joventut.  
2. Quan les entitats regulades en l'apartat anterior manquen de personalitat jurídica pròpia, hauran de tramitar la sol·licitud a través de l'entitat amb personalitat jurídica en la qual estiguen integrades.  
3. No podran sol·licitar aquesta subvenció les entitats integrades en un moviment, federació, coordinadora o estructura similar quan aquest últim haguera sol·licitat subvenció en la convocatòria corresponent.  
  
4. S'exclouen com a possibles entitats destinatàries d'aquestes ajudes les confederacions, federacions i associacions d'alumnes que desenvolupen les seues activitats en l'àmbit universitari i les seccions juvenils dels partits polítics, a més de totes aquelles entitats no recollides expressament en aquesta base.  
  
Base 4. Requisits que han de complir les entitats beneficiàries  
1. Les entitats esmentades en la base anterior hauran de complir, amb anterioritat a la data de finalització del termini de presentació de sol·licituds, els requisits següents:  
a) Estar inscrites en el Cens d'associacions juvenils i entitats prestadores de serveis a la joventut de la Comunitat Valenciana.  
Aquesta inscripció serà consultada d'ofici per l'òrgan instructor.  
b) Tindre una implantació territorial en, almenys, deu municipis de la Comunitat Valenciana.  
Perquè quede acreditada la implantació de l'entitat en cada municipi es requerirà, almenys, la presentació conjunta de:  
1) Certificació que acredite aquesta implantació, expedida bé per l'ajuntament respectiu, bé pel consell local de la joventut corresponent, bé pel Consell Valencià de la Joventut. Aquesta certificació haurà de ser signada per la persona que ocupe la secretaria, amb el vistiplau de la persona que ocupe la presidència de l'entitat. Les certificacions tindran un període de vigència de tres anys des de la data d'expedició i, en qualsevol cas, perquè siguen tingudes en compte, serà necessari que es troben en vigor l'últim dia del termini de presentació de sol·licituds.  
  
2) Declaració responsable d'haver realitzat en aquesta localitat, amb jóvens d'aquesta, almenys una activitat de les subvencionables durant l'exercici immediatament anterior al de la convocatòria. La declaració serà signada pel representant legal de l'entitat.  
2. No podran obtindre la condició de beneficiàries les entitats incurses en alguna de les prohibicions contingudes en els apartats 2 i 3 de l'article 13 de la Llei 38/2003, de 17 de novembre.  
  
Base 5. Obligacions de les entitats beneficiàries  
A més de les obligacions que amb caràcter general s'enumeren en l'article 14 de la Llei 38/2003, de 17 de novembre, s'estableixen les següents:  
a) Realitzar les activitats que hagen motivat la concessió de la subvenció, en la forma, les condicions i els termini establits en aquestes bases i en la convocatòria corresponent.  
b) Acreditar davant l'IVAJ la realització de les activitats i el compliment dels requisits i de les condicions que determinen la concessió o el gaudi de la subvenció.  
c) Sotmetre's a les actuacions de control financer que corresponen a la Intervenció General, en relació amb la subvenció concedida, així com a les actuacions de comprovació que efectue l'IVAJ, en relació amb l'objecte i el destí de l'ajuda concedida.  
d) Comunicar a l'IVAJ l'obtenció d'altres subvencions, ajudes, ingressos o recursos procedents de qualsevol administració, ens públic o privat, concedits per a la mateixa finalitat que la prevista en la convocatòria corresponent. Aquesta comunicació haurà d'efectuar-se tan prompte com es conega l'obtenció i, en tot cas, amb anterioritat a la justificació de la realització de les activitats.  
e) Comunicar a l'IVAJ les modificacions que es produïsquen en el desenvolupament de les activitats subvencionades.  
f) Prestar la col·laboració i presentar la documentació que siga necessària a les persones supervisores de l'IVAJ, a fi que comproven l'execució de les activitats objecte de subvenció, i, en particular, en relació amb el pla de control a què es refereix la base 24.  
g) Portar la comptabilitat de l'entitat d'acord amb la normativa vigent aplicable.  
h) Complir les obligacions de publicitat que es detallen en la base 26 i, en tot cas, donar a conéixer de manera inequívoca que es tracta d'una acció subvencionada per la Generalitat Valenciana a través de l'IVAJ. A aquest efecte, amb posterioritat a la notificació de la resolució de concessió, hauran d'incorporar, si és el cas, en tot el material de difusió que es derive de les activitats objecte de la corresponent convocatòria, el logotip de l'IVAJ, que estarà a la disposició de les entitats beneficiàries en la pàgina web d'aquest organisme.  
i) Les entitats obligades per la normativa vigent, hauran de disposar d'un pla d'igualtat, d'acord amb l'estipulat en els articles 45 i 46 de la Llei orgànica 3/2007, de 22 de març, per a la igualtat efectiva de dones i homes, visat pel centre directiu de l'administració de la Generalitat Valenciana amb competències en matèria de dones i igualtat de gènere, tal com estableix l'article 20.3 de la Llei 9/2003, de 2 d'abril, de la Generalitat, per a la igualtat entre dones i homes.  
  
j) Les entitats beneficiàries hauran de designar una persona responsable en medi ambient, que serà la interlocutora amb l'IVAJ per a assumptes mediambientals i proporcionarà la informació ambiental vinculada amb l'execució de les activitats subvencionades.  
k) Tota la documentació i els treballs generats en l'execució de les activitats subvencionades hauran de presentar-se preferentment per mitjans electrònics, i si fora necessària la impressió en paper, aquest només podrà ser reciclat.  
  
Base 6. Activitats subvencionables  
1. Són subvencionables les activitats que es desenvolupen en el marc dels programes de joventut següents:  
a) Promoció de la solidaritat, la tolerància i el respecte a totes les persones, així com les dirigides a la protecció i cura de la naturalesa mitjançant activitats de sensibilització i prevenció dirigides a la infància i la joventut.  
b) Formació del voluntariat juvenil: activitats d'educació no formal en matèria d'animació juvenil, que permeten a les persones participants disposar de la preparació i titulació necessària per a desenvolupar la seua activitat de voluntariat.  
c) Oci educatiu infantil i juvenil: activitats que es realitzen tant a l'aire lliure (acampades, campaments, rutes i marxes) com en centres juvenils o en espais habilitats per a això i que formen part d'un projecte d'oci educatiu continuat en el temps.  
2. En cadascuna de les activitats subvencionables s'hauran de concretar els objectius, el lloc de desenvolupament, el calendari d'execució, les persones destinatàries i el pressupost.  
  
Base 7. Activitats no subvencionables  
No seran subvencionables les activitats que no estiguen relacionades amb els programes establits en la base 6 i, en particular, les que s'indiquen a continuació:  
a) Activitats docents i acadèmiques (ensenyaments de règim general), i les artístiques, esportives o d'idiomes (ensenyaments de règim especial), així com les activitats escolars complementàries o serveis escolars i els viatges de fi de curs o altres activitats anàlogues.  
  
b) Activitats dirigides a l'ocupabilitat juvenil o d'orientació professional.  
c) Activitats esportives federades, així com activitats exclusivament esportives.  
d) Activitats incloses en els programes europeus Erasmus+ i el Cos Europeu de Solidaritat, o els que els substituïsquen.  
e) Activitats que puguen emmarcar-se en altres convocatòries específiques, promogudes per la Generalitat i el seu sector públic instrumental.  
f) Activitats amb finalitat lucrativa.  
g) Activitats el cost de les quals es finance íntegrament mitjançant les quotes que aporten les persones participants.  
h) Activitats que promoguen o justifiquen qualsevol forma de discriminació per raó de raça, sexe, religió, o qualsevol altra que atempte contra els drets fonamentals de la persona.  
i) Activitats que fomenten o puguen incitar, directament o indirectament, a la violència, a l'ús de drogues, alcohol o tabac, o que en facen apologia del consum, aquelles que utilitzen un llenguatge violent o despectiu tant en l'execució com en la publicitat, o aquelles que fomenten el joc patològic o el consum addictiu de videojocs.  
  
Base 8. Procediment de concessió  
1. El procediment de concessió d'aquestes ajudes serà el de concurrència competitiva.  
2. El procediment s'iniciarà d'ofici mitjançant una convocatòria aprovada per resolució de la persona titular de la direcció general de l'IVAJ que es publicarà en el Diari Oficial de la Generalitat Valenciana, d'acord amb les consignacions establides en la Llei de pressupostos de la Generalitat per a l'exercici econòmic corresponent.  
  
Base 9. Criteris per a la concessió de les ajudes  
La puntuació global màxima que podrà obtindre cada sol·licitud serà de 100 punts, desglossats d'acord amb els criteris de valoració següents:  
a) Característiques generals de l'entitat, 55 punts com a màxim:  
1) Percentatge de finançament propi de l'entitat sol·licitant de l'ajuda, segons la comptabilitat de l'any immediatament anterior a l'exercici pressupostari en què se sol·licita la subvenció. Es valorarà fins a un màxim de 5 punts d'acord amb l'escala següent:  
- del 0 al 30 %: 0 punts  
- més del 30 %: 1 punt  
- més del 40 %: 2 punts  
- més del 50 %: 3 punts  
- més del 60 %: 4 punts  
- més del 70 %: 5 punts  
S'acreditarà mitjançant la relació d'ingressos i despeses de l'entitat de l'exercici anterior al de la convocatòria, signada pel secretari/la secretària amb vistiplau de la persona representant legal de l'entitat sol·licitant de l'ajuda.  
2) Nombre de persones associades de l'entitat juvenil, fins a un màxim de 20 punts de conformitat amb el barem següent:  
- de 0 a 1 00: 0 punts  
- de 101 a 500: 2 punts  
- de 501 a 1000: 4 punts  
- de 1001 a 2000: 6 punts  
- de 2001 a 3000: 8 punts  
- de 3001 a 4000: 10 punts  
- de 4001 a 5000: 12 punts  
- de 5001 a 6000: 14 punts  
- de 6001 a 7000: 16 punts  
- de 7001 a 8000: 18 punts  
- més de 8000: 20 punts  
S'acreditarà mitjançant una declaració responsable, signada pel representant legal de l'entitat.  
3) Nombre de persones voluntàries participants en l'organització i execució de les activitats que s'hagen de realitzar, fins a un màxim de 10 punts de conformitat amb el barem següent:  
- de 0 a 50: 0 punts  
- de 51 a 100: 1 punt  
- de 101 a 150: 2 punts  
- de 151 a 200: 3 punts  
- de 201 a 250: 4 punts  
- de 251 a 300: 5 punts  
- de 301 a 350: 6 punts  
- de 351 a 400: 7 punts  
- de 401 a 450: 8 punts  
- de 451 a 500: 9 punts  
- més de 500: 10 punts  
S'acreditarà mitjançant la presentació de l'assegurança o la garantia financera, adequada a les característiques i circumstàncies de l'activitat desenvolupada per les persones voluntàries, que els cobrisca els riscos d'accident i malaltia derivats directament de l'activitat voluntària desenvolupada durant l'exercici de les activitats objecte de la subvenció, d'acord amb l'article 14.2.c de la Llei 45/2015, de 14 d'octubre, de voluntariat, en què conste fefaentment el període que cobreix la pòlissa, la vigència i el nombre de persones voluntàries assegurades.  
  
4) Si l'entitat se sotmet a una auditoria externa, es valorarà amb 5 punts addicionals.  
S'acreditarà mitjançant una declaració responsable, signada pel representant legal de l'entitat.  
5) La pàgina web i la presència de l'entitat en les xarxes socials es valorarà fins a un màxim de 5 punts. Per a valorar aquest apartat serà requisit que la pàgina web estiga desenvolupada en valencià i castellà, i que informe sobre les activitats que realitza l'entitat. La valoració es farà d'acord amb el barem següent:  
- pàgina web: 2 punts.  
- xarxes socials: 1 punt per cadascuna de les xarxes socials en què tinga presència l'entitat, fins a un màxim de 3 punts.  
L'IVAJ efectuarà d'ofici la comprovació del compliment d'aquest apartat d'acord amb les fonts accessibles al públic que detalle l'entitat en la seua sol·licitud.  
6) Implantació en municipis de la Comunitat Valenciana, fins a un màxim de 5 punts:  
- de 0 a 10: 0 punts  
- d'11 a 20: 2 punts  
- de 21 a 30: 3 punts  
- de 31 a 40: 4 punts  
- més de 40: 5 punts  
S'acreditarà d'acord amb el que s'estableix en la base 4.  
7) El compromís per part de l'entitat d'emprar en la plantilla que execute els programes subvencionats a un nombre de dones en llocs de responsabilitat superior al 40 % d'aquests, 2,5 punts.  
S'acreditarà mitjançant una declaració responsable, signada pel representant legal de l'entitat.  
8) La presentació i el compromís d'aplicació de mesures de vigilància i gestió ambiental durant l'execució dels programes subvencionats per a una generació menor de residus i una gestió millor dels residus, així com la reutilització i el reciclatge d'aquests, 2,5 punts.  
L'entitat sol·licitant haurà de presentar un pla de mesures i una declaració responsable signada pel representant legal de l'entitat en què conste que el pla s'executarà.  
b) Característiques específiques de les activitats presentades, fins a un màxim de 45 punts:  
1) Nombre d'activitats per realitzar en cadascun dels programes, fins a un màxim de 36 punts, i queden excloses les sol·licituds que en aquest apartat obtinguen menys de 5 punts:  
- Activitats de promoció de la solidaritat, la tolerància i la protecció del medi ambient, fins a un màxim de 5 punts a raó d'1 punt per activitat.  
- Activitats de formació del voluntariat juvenil, fins a un màxim de 6 punts, a raó de 0,5 punts per activitat i de 3 punts per curs acreditat per l'IVAJ, en cas de ser l'entitat titular d'una escola d'animació juvenil.  
  
- Activitats d'oci educatiu infantil i juvenil, fins a un màxim de 25 punts, a raó d'1 punt per activitat.  
2) Nombre de persones participants previstes en les activitats, fins a un màxim de 9 punts de conformitat amb el barem següent:  
- de 0 a 100: 0 punts  
- de 101 a 500: 2 punts  
- de 501 a 2000: 4 punts  
- de 2001 a 4000: 6 punts  
- de 4001 a 6000: 8 punts  
- més de 6000: 9 punts  
Per a poder valorar les característiques específiques de les activitats presentades, en la sol·licitud s'haurà de detallar el tipus d'activitats per realitzar en cadascun dels programes, així com el nombre de persones participants previstes.  
  
Base 10. Criteris per a la determinació de la quantia individualitzada de la subvenció  
1. Per a calcular la quantia per concedir, es realitzarà el repartiment de l'import global màxim establit en la convocatòria corresponent de manera proporcional a la puntuació obtinguda per les entitats sol·licitants que complisquen els requisits, d'acord amb la fórmula següent:  
X = P x Vp  
X = Subvenció concedida.  
P = Puntuació obtinguda per sol·licitud.  
Vp = Valor econòmic del punt, que serà el resultant de dividir l'import global màxim de la línia de subvenció entre el nombre total de punts obtinguts per totes les sol·licituds admeses que complisquen els requisits de la convocatòria.  
2. La quantia de la subvenció es distribuirà atenent els criteris establits fins a esgotar el crèdit pressupostari.  
  
Base 11. Subcontractació de les activitats subvencionades  
L'entitat beneficiària podrà subcontractar, totalment o parcialment, l'activitat objecte de la subvenció, fins a un percentatge màxim del 75 % de l'import de l'activitat subvencionada, amb els requisits i prohibicions establits en l'article 29 de la Llei 38/2003, de 17 de novembre.  
  
  
Base 12. Sol·licituds i termini  
1. Cada entitat juvenil haurà de presentar una única sol·licitud, de conformitat amb els models i terminis que es determinen en la convocatòria corresponent. Les sol·licituds s'hauran de presentar exclusivament de manera telemàtica.  
Per a poder realitzar la presentació telemàtica, l'entitat sol·licitant haurà de disposar d'un sistema de signatura electrònica, dels admesos en la seu electrònica de la Generalitat.  
En cas que una entitat present més d'una sol·licitud, únicament es considerarà vàlida l'última que haja tingut entrada en la seu electrònica de la Generalitat.  
2. En el model de sol·licitud s'haurà d'incloure:  
a) Declaració responsable acreditativa de no exercir activitat econòmica i, en cas que, excepcionalment, l'entitat sol·licitant duguera a terme alguna activitat econòmica, que la subvenció concedida no la finançarà.  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre.  
c) Declaració responsable d'inexistència de membres, persones ocupades i voluntàries en l'entitat sol·licitant de l'ajuda que hagen sigut condemnades per delictes contra la llibertat i indemnitat sexual d'acord amb l'article 57 de Llei orgànica 8/2021, de 4 de juny, de protecció integral a la infància i l'adolescència enfront de la violència, i amb el que s'estableix en els punts 4 i 5 de l'article 8 de la Llei 45/2015, de 14 d'octubre.  
d) Declaració responsable del compliment de la normativa sobre integració laboral de persones amb discapacitat o, si é el cas, de l'exempció d'aquesta obligació per part de l'entitat sol·licitant de l'ajuda, signada pel representant legal, que s'inclou en el model de sol·licitud, en compliment del que estableix l'article 7 de la Llei 11/2003, de 10 d'abril, de la Generalitat, sobre l'Estatut de les persones amb discapacitat.  
3. Juntament amb la sol·licitud, a més de la documentació específica que determine la convocatòria, s'haurà de presentar la informació següent:  
a) Acreditació de trobar-se al corrent de les obligacions tributàries. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. Els que no atorguen aquesta autorització hauran d'aportar la documentació acreditativa de trobar-se al corrent de les obligacions esmentades.  
b) Acreditació de trobar-se al corrent de les obligacions enfront de la Seguretat Social. Per a això, l'òrgan instructor podrà consultar o obtindre directament l'acreditació del compliment de les obligacions amb la Seguretat Social a través de certificats telemàtics, llevat que l'interessat s'hi opose, de conformitat amb el que es disposa en l'article 77.1 c) del Reial decret legislatiu 8/2015, de 30 d'octubre, pel qual s'aprova el text refós de la Llei general de la seguretat social, i l'article 28.2 de la Llei 39/2015, d'1 d'octubre, del procediment administratiu comú de les administracions públiques. Els que s'oposen a aquesta consulta o obtenció de dades hauran d'aportar la documentació acreditativa de trobar-se al corrent de les obligacions esmentades.  
  
c) En el supòsit de variació de les dades de la persona que exercisca la representació legal de l'entitat que consten en el Registre d'associacions juvenils i entitats prestadores de serveis a la joventut de la Comunitat Valenciana, haurà d'acreditar-se de manera fefaent la nova representació legal, mitjançant una escriptura de poder o certificat del secretari/de la secretària de l'entitat en què es faça referència a l'acord de l'Assemblea General o el precepte dels estatuts en què així s'establisca. Les dades d'identificació de l'entitat, així com de la persona representant legal que es detallen en la sol·licitud es verificaran d'acord amb l'obligació legal de l'apartat 1 de l'article 9 de la Llei 39/2015 i el Decret 165/2010, de 8 d'octubre, del Consell.  
  
Base 13. Esmena de sol·licituds  
1. Una vegada rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no complisca els requisits o falte algun document complementari dels exigits, es notificarà a l'entitat sol·licitant la causa que impedeix la continuació del procediment i se li requerirà què ho esmene en el termini de deu dies, amb la indicació que, si no ho fa, es considerarà que desisteix de la seua petició, amb la resolució prèvia que es dicte amb aquesta finalitat.  
  
Base 14. Ordenació i instrucció  
L'ordenació i instrucció del procediment de concessió correspondran al Servei de Participació i Cultura de l'IVAJ, que podrà recaptar els informes dels organismes i entitats que estime oportú i efectuar les comprovacions necessàries.  
  
Base 15. Comissió d'avaluació  
1. Una vegada examinades les sol·licituds i per a la valoració i proposta de concessió de les ajudes, es constituirà una comissió d'avaluació que estarà integrada per les següents persones:  
- Presidència: la persona titular de la Subdirecció General de l'IVAJ  
- Quatre vocals: tres persones designades per la persona titular de la Direcció General de l'IVAJ d'entre el personal funcionari adscrit a l'IVAJ, i una persona integrant del Consell Valencià de la Joventut designat per la persona que exercisca la Presidència del Consell Valencià de la Joventut.  
- Secretaria: una persona funcionària adscrita a l'IVAJ, designada per la persona titular de la Subdirecció General de l'IVAJ, que actuarà amb veu però sense vot.  
La comissió estarà vàlidament constituïda i podrà adoptar acords si es reuneixen presencialment o a distància, almenys, les persones que ocupen la presidència i la secretaria, o els seus suplents respectius, i la meitat dels quatre vocals que la integren.  
Es procurarà que les comissions que es constituïsquen a l'empara d'aquesta ordre s'ajusten als principis de composició i presència equilibrada entre dones i homes, d'acord amb la Llei orgànica 3/2007, de 22 de març.  
2. Aquesta comissió elaborarà un informe que contindrà una relació ordenada de les sol·licituds de conformitat amb els criteris establits en aquestes bases i les condicions de concessió que s'establisquen en la convocatòria corresponent. L'òrgan instructor, a la vista de l'expedient i de l'informe de la comissió d'avaluació, formularà una proposta de resolució provisional, que es publicarà en la forma establida en la convocatòria corresponent, i es concedirà a les entitats sol·licitants un termini de deu dies per a presentar al·legacions.  
Una vegada examinades les al·legacions adduïdes, si és el cas, per les entitats sol·licitants, l'òrgan instructor elevarà a l'òrgan competent per a la concessió de les ajudes la proposta de resolució definitiva, que contindrà la relació prioritzada d'entitats beneficiàries d'acord amb el límit del crèdit existent en la convocatòria corresponent.  
3. La comissió d'avaluació actuarà com a òrgan col·legiat de conformitat amb el que s'estableix en l'article 15 i següents de la Llei 40/2015, d'1 d'octubre, a l'efecte d'elevar a l'òrgan concedent la proposta de resolució de les ajudes.  
  
Base 16. Reformulació de les sol·licituds  
De conformitat amb l'article 27 de la Llei 38/2003, de 17 de novembre, excepcionalment, quan l'import de la subvenció de la proposta de resolució provisional siga inferior al que figura en la sol·licitud presentada, la comissió avaluadora podrà instar l'entitat beneficiària a la reformulació de la sol·licitud per a ajustar els compromisos i les condicions a la subvenció atorgable.  
  
Base 17. Resolució i termini  
1. L'òrgan competent per a resoldre serà la persona titular de la Direcció de l'IVAJ, sense perjudici de les disposicions vigents sobre la delegació de competències.  
2. El termini màxim per a tramitar, resoldre i notificar la resolució del procediment, serà de quatre mesos comptadors des de la publicació de la convocatòria corresponent.  
3. Una vegada transcorregut el termini abans esmentat sense que hi haguera resolució expressa, podran entendre's desestimades les sol·licituds per silenci administratiu. Tot això, sense perjudici de l'obligació legal de l'Administració de resoldre expressament sobre la petició formulada.  
4. La resolució del procediment es publicarà en el Diari Oficial de la Generalitat Valenciana i en la pàgina web de l'IVAJ.  
5. La resolució de concessió esgota la via administrativa i contra aquesta es podrà interposar potestativament un recurs de reposició davant el mateix òrgan que la va dictar en el termini d'un mes comptador des de l'endemà de la publicació, o bé, directament, un recurs contenciós administratiu davant els jutjats contenciosos administratius de València, en el termini de dos mesos comptadors des de l'endemà de la publicació. Tot això, de conformitat amb el que s'estableix en els articles 123 i 124 de la Llei 39/2015, d'1 d'octubre, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que s'estime oportuna.  
  
Base 18. Criteris de modificació de la resolució  
Excepcionalment, podran donar lloc a la modificació de la resolució de concessió els canvis sobrevinguts en les previsions inicials del projecte, com les condicions materials, formals o temporals, que van servir de base per a la resolució de concessió. La sol·licitud de modificació, motivada degudament, haurà de presentar-la l'entitat beneficiària a l'òrgan competent per a la concessió. En tot cas, aquesta modificació de la resolució originària haurà de complir els requisits següents: satisfer l'interés general, no vulnerar interessos de tercers, no alterar essencialment la naturalesa o els objectius de la subvenció, no afectar el principi de concurrència i no obeir a culpa o negligència de l'entitat beneficiària.  
  
La modificació de la resolució original podrà donar lloc a l'ajust de l'import de la subvenció, en funció de les circumstàncies sobrevingudes, sempre que el cost de la inversió siga inferior al previst.  
  
Base 19. Publicitat de les subvencions concedides  
Es remetrà a la Base de dades nacional de subvencions informació sobre la resolució de concessió d'acord amb el que s'estableix en l'article 18.2 de la Llei 38/2003, de 17 de novembre.  
  
Base 20. Despeses subvencionables  
1. Seran subvencionables:  
a) Les despeses corrents que resulten estrictament necessàries i estiguen directament i inequívocament relacionades amb les activitats aprovades, incloses les despeses corresponents a allotjament i transport, manutenció i restauració, les despeses indirectes de funcionament, les derivades de les pòlisses d'assegurances d'accident i malaltia i de responsabilitat civil subscrites a favor del personal voluntari que participe en les activitats subvencionades, les d'assessoria laboral i financera, les notarials i registrals i les d'administració específiques, les derivades de la prestació de serveis per la realització de cursos de formació, conferències o ponències, i les despeses de marxandatge, amb les condicions que establisca la convocatòria.  
b) Les despeses del personal que haja treballat directament en el programa subvencionat, si bé no podran superar el 70 % de l'import total subvencionat.  
2. Les despeses subvencionables s'han d'haver realitzat en el període que es determine en la convocatòria i hauran de correspondre's amb el contingut dels programes objecte de subvenció, i no seran admissibles despeses d'actuacions que no estiguen específicament previstes en la descripció i que no hagen sigut aprovades mitjançant una modificació de la resolució de concessió. D'acord amb el que s'estableix en l'article 31.2 de la Llei 38/2003, de 17 de novembre, es considerarà despesa realitzada, amb caràcter general, la que haja sigut efectivament pagada amb anterioritat a la finalització del període de justificació.  
  
Base 21. Forma i termini de la justificació  
1. Les ajudes concedides s'hauran de justificar mitjançant la presentació de la documentació següent:  
1.1. Memòria explicativa de les activitats realitzades que són objecte de la subvenció, d'acord amb el model que figure en la convocatòria, en què s'hauran de detallar les actuacions realitzades, el nombre de persones destinatàries per cadascuna d'aquestes desagregades per gènere i edat, el grau de compliment dels objectius proposats, els materials i la metodologia emprats i totes les altres dades que es consideren de rellevància.  
1.2. Memòria econòmica del cost de les activitats realitzades, que haurà de contindre:  
a) Fitxa resum de les despeses imputades per cadascuna de les activitats subvencionades, segons el model que establisca la convocatòria, amb les desviacions esdevingudes respecte del pressupost aprovat.  
b) Relació de documents de despesa o factures amb la signatura de les persones que exercisquen la representació legal de l'entitat i la tresoreria, les quals hauran de certificar-ne tant la veracitat com que tota aquesta documentació no ha sigut utilitzada per a justificar cap altra subvenció, o, si és el cas, el percentatge que s'imputa a l'ajuda concedida per l'IVAJ. Aquesta relació, segons el model que establisca la convocatòria, ha de contindre com a mínim la identificació del creditor i del concepte de despesa, l'import, la data d'emissió, la data de pagament, la relació amb l'activitat subvencionada, el percentatge de finançament que s'imputa a l'IVAJ i les desviacions esdevingudes respecte al pressupost aprovat.  
c) Documents de despesa o factures incorporats en la relació a què es fa referència en la lletra anterior, així com el document justificatiu del pagament efectiu de cadascuna d'aquestes. La persona que exercisca la representació legal de l'entitat haurà de certificar que les factures o documents justificants presentats telemàticament es corresponen amb els originals en poder de l'entitat. Aquests hauran de ser conservats per un període de quatre anys per al control econòmic i financer.  
  
d) Indicació, si és el cas, dels criteris de repartiment dels costos generals i/o indirectes incorporats en la relació a què es fa referència en l'apartat a, excepte en aquells casos en què la convocatòria n'haja previst la compensació mitjançant un tant alçat sense necessitat de justificació.  
e) Detall de les despeses del personal que haja treballat directament en les activitats subvencionades, segons el model que establisca la convocatòria, juntament amb els models corresponents dels impresos justificatius de les cotitzacions a la Seguretat Social i de les retencions i ingressos de l'IRPF en l'Agència Estatal d'Administració Tributària.  
  
f) Certificat de la tresoreria de l'entitat en què es faça constar que l'import de la subvenció està registrat com a ingrés previst dins de la comptabilitat de l'associació per a l'exercici al qual s'aplica la subvenció, amb el vistiplau del representant legal d'aquesta, segons el model que establisca la convocatòria.  
g) Relació detallada d'altres ingressos o subvencions que hagen finançat l'activitat subvencionada amb la indicació de l'import i la procedència.  
2. Opcionalment, podrà justificar-se la subvenció mitjançant la presentació del compte justificatiu amb l'aportació d'un informe d'un auditor de comptes, inscrit com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes. En aquest cas, el compte justificatiu estarà formada per la memòria explicativa de les activitats realitzades que s'esmenta en l'apartat 1.1 d'aquesta base juntament amb una memòria econòmica abreujada en la qual ha de figurar un estat representatiu de les despeses en què s'ha incorregut en la realització de les activitats subvencionades, agrupades degudament i, si és el cas, les quantitats inicialment pressupostades i les desviacions esdevingudes. L'informe haurà de reflectir els criteris de repartiment dels costos directes i indirectes.  
En el cas que l'entitat beneficiària no estiga obligada a auditar els seus comptes anuals, la designació de l'empresa auditora serà responsabilitat seua.  
3. Quan l'import de la subvenció no arribe als 60.000 euros, la justificació es realitzarà mitjançant la presentació d'un compte justificatiu simplificat, que haurà de contindre la memòria explicativa de les activitats realitzades a què fa referència l'apartat 1.1, i tota la documentació que es detalla en l'apartat 1.2, excepte els documents de despesa o factures que s'esmenten en la lletra b), d'acord amb el que s'estableix en l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
  
4. Les entitats beneficiàries hauran de presentar la documentació justificativa per via telemàtica, davant la seu electrònica de l'IVAJ.  
5. Els terminis per a presentar la justificació s'establiran en la convocatòria corresponent.  
  
Base 22. Pagament de la subvenció  
1. El pagament de la subvenció s'efectuarà en la forma que preveja la convocatòria, i inclourà un abonament a compte al llarg de l'exercici pressupostari.  
2. Amb caràcter previ al pagament de la subvenció, l'entitat beneficiària haurà de trobar-se al corrent en el compliment d'obligacions tributàries i enfront de la Seguretat Social. Així mateix, s'haurà d'aportar una declaració responsable de no ser deutora per resolució de procediment de reintegrament de subvencions.  
  
Base 23. Reintegrament i minoració de les ajudes  
1. Les entitats beneficiàries hauran d'executar íntegrament el programa subvencionat, en cas contrari es minorarà la subvenció concedida.  
2. Serà procedent el reintegrament de les ajudes concedides, amb reembossament de les quantitats percebudes i l'exigència dels interessos de demora des del moment del pagament de la subvenció, en els supòsits de causes de reintegrament que estableix l'article 37 de la Llei 38/2003, de 17 de novembre, i l'article 172.1 de la Llei 1/2015, de 6 de febrer, de la Generalitat.  
3. L'incompliment de la normativa ambiental i social, dels compromisos socials i mediambientals assumits per l'entitat adjudicatària, i de les obligacions socials i mediambientals previstes en aquestes bases, constituirà causa de reintegrament de la subvenció, de conformitat amb l'article 37.1.f de la llei 38/2003, de 17 de novembre.  
  
4. La tramitació del procediment de reintegrament garantirà l'audiència a l'entitat interessada.  
5. D'acord amb l'article 160.4 e) de la Llei 1/2015, de 6 de febrer, de la Generalitat, la direcció general de l'IVAJ serà l'òrgan competent per a iniciar i resoldre el procediment de reintegrament. El termini màxim per a resoldre i notificar la resolució procedent serà de dotze mesos a comptar des de la resolució d'inici de l'expedient de reintegrament.  
6. La resolució d'aquest procediment esgota la via administrativa i contra aquesta es podrà interposar potestativament un recurs de reposició davant el mateix òrgan que la va dictar en el termini d'un mes comptador des de l'endemà de la notificació, o bé, directament, un recurs contenciós administratiu davant els jutjats contenciosos administratius de València, en el termini de dos mesos comptadors des de l'endemà de la notificació. Tot això, de conformitat amb el que s'estableix en els articles 123 i 124 de la Llei 39/2015, d'1 d'octubre, i en els articles 8, 14 i 46 de la Llei 29/1998, de 13 de juliol, sense perjudici que s'utilitze qualsevol altra via que s'estime oportuna.  
  
Base 24. Mètode de control  
1. De conformitat amb el que s'estableix en l'article 169 de la Llei 1/2015, de 6 de febrer, de la Generalitat, la direcció general de l'IVAJ efectuarà la comprovació administrativa del 100 % de la justificació documental de la subvenció concedida en el cas de presentar un compte justificatiu amb l'aportació de justificants de despesa.  
En les modalitats de justificació establides en els apartats 2 i 3 de la base 21, la direcció general de l'IVAJ requerirà a les entitats beneficiàries aquelles factures o documents de valor probatori equivalent en el tràfic jurídic mercantil o amb eficàcia administrativa corresponents a despeses realitzades i, si és el cas, la documentació acreditativa del pagament, que impliquen com a mínim el 10 % de la subvenció concedida o, fins i tot, la totalitat dels justificants de despesa si es generen dubtes sobre el cost dels programes.  
2. Es realitzarà la comprovació material de la realització efectiva de l'activitat subvencionada, mitjançant una visita a la seu de l'entitat beneficiària, sobre una mostra corresponent al 5 % de les sol·licituds concedides en cada convocatòria, sempre que l'import total de sol·licituds seleccionades supose, almenys, el 10 % de l'import total concedit en la convocatòria.  
La mostra se seleccionarà mitjançant l'aplicació dels criteris de risc i aleatori no estadístic que establisca el pla de control que tinga aprovat l'IVAJ.  
  
Base 25. Règim sancionador  
1. El règim sancionador s'aplicarà per la comissió d'infraccions administratives previstes en la normativa bàsica estatal a aquelles persones que en siguen responsables i es regirà pel que es disposa en el capítol IV del títol X de la Llei 1/2015, de 6 de febrer, de la Generalitat.  
  
2. L'òrgan competent per a incoar el procediment sancionador i acordar la imposició de sancions serà, d'acord amb l'article 160.2 c) i 3 de la Llei 1/2015, de la Generalitat, la persona titular de la conselleria competent en matèria de joventut, amb caràcter general, i la persona titular de la conselleria competent en matèria d'hisenda quan es tracte de la pèrdua de la possibilitat d'obtindre subvencions.  
  
Base 26. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En particular, hauran de publicar en els termes establits en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació s'haurà de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions establides en l'apartat anterior, totes les entitats o persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, i incloure-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per aquesta de les obligacions establides en la llei de transparència que aquesta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que haja sigut atés, l'òrgan que ha realitzat el requeriment podrà acordar, amb l'advertiment previ i l'audiència a l'interessat, la imposició de multes coercitives en els termes establits en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Base 27. Protecció de dades  
La gestió de les subvencions recollides en les presents bases comporta el tractament de dades de caràcter personal, i s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
En el disseny dels formularis de sol·licitud i aportació documental i en les publicacions (en el DOGV, portal de transparència, etc.) i altres actes administratius hauran de tindre's en compte els principis de protecció de dades. En concret, les dades personals hauran de ser adequades, pertinents i limitades al que siga necessari en relació amb els fins per als quals són tractades.  
En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que s'estableix en els articles 13 i 14 del Reglament (UE) 2016/679, i l'article 11 de la Llei orgànica 3/2018, de 5 de desembre  
En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la pèrdua, destrucció o dany accidental d'aquestes, mitjançant l'aplicació de mesures tècniques o organitzatives apropiades i aconseguir així la integritat i confidencialitat de les dades.  
  
  
DISPOSICIÓ ADDICIONAL  
  
Única. Incidència pressupostària.  
Aquesta ordre no té incidència pressupostària.  
  
  
DISPOSICIONS FINALS  
  
Primera. Habilitació  
S'autoritza la persona titular de la direcció general amb competència en matèria de joventut perquè, en l'àmbit de les seues competències, elabore les instruccions que siguen necessàries per a l'aplicació d'aquesta ordre i de les convocatòries corresponents.  
  
Segona. Entrada en vigor.  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 30 d'octubre de 2023  
  
La vicepresidenta segona i   
consellera de Serveis Socials, Igualtat i Habitatge  
SUSANA CAMARERO BENÍTEZ